CELEX: 32018D1886
Language: bg
Date: 2018-11-30 00:00:00
Title: Решение за изпълнение (ЕС, Евратом) 2018/1886 на Комисията от 30 ноември 2018 година за изменение на Решение 90/184/Евратом, ЕИО за разрешаване на Дания да не отчита някои категории трансакции и да използва някои приблизителни разчети при изчисляването на базата за собствените ресурси от ДДС (нотифицирано под номер С(2018) 7854)

4.12.2018   
               
               
                  BG
               
               
                  Официален вестник на Европейския съюз
               
               
                  L 308/45
               
            
         РЕШЕНИЕ ЗА ИЗПЪЛНЕНИЕ (ЕС, Евратом) 2018/1886 НА КОМИСИЯТА
         от 30 ноември 2018 година
         за изменение на Решение 90/184/Евратом, ЕИО за разрешаване на Дания да не отчита някои категории трансакции и да използва някои приблизителни разчети при изчисляването на базата за собствените ресурси от ДДС
         
            
               (нотифицирано под номер С(2018) 7854)
            
         
         (само текстът на датски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Договора за създаване на Европейската общност за атомна енергия,
         като взе предвид Регламент (ЕИО, Евратом) № 1553/89 на Съвета от 29 май 1989 г. за окончателните унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, първо тире от него,
         след консултация с Консултативния комитет по собствените ресурси,
         като има предвид, че:
         
                     (1)
                  
                  
                     Съгласно член 371 от Директива 2006/112/ЕО на Съвета (2) Дания може, в съответствие с условията, прилагани в тази държава членка на 1 януари 1978 г., да продължи да освобождава от данъци трансакциите, изброени в част Б на приложение X към тази директива. В съответствие с посочения член тези трансакции трябва да бъдат взети предвид при определянето на базата за собствените ресурси от данък добавена стойност (ДДС).
                  
               
                     (2)
                  
                  
                     С Решение 90/184/Евратом, ЕИО на Комисията (3) на Дания бе разрешено, наред с другото, да не отчита трансакциите, посочени в точка 2 от част Б на приложение X към Директива 2006/112/ЕО, а именно услугите, доставяни от автори, художници и изпълнители, с цел изчисляване на базата за собствените ресурси от ДДС. Впоследствие обаче с Решение за изпълнение на Комисията 2012/814/ЕС, Евратом (4) това разрешение бе отменено.
                  
               
                     (3)
                  
                  
                     През 2012 г. Комисията извърши преглед на разрешенията, предоставени на държавите членки, с цел да премахне тези, които вече не са необходими. В рамките на тази инициатива Дания по невнимание пропусна да включи разрешението за трансакциите, посочени в точка 2 от част Б на приложение X към Директива 2006/112/ЕО, в списък на разрешенията, който бе предоставен на Комисията. Комисията изтълкува този пропуск като мълчаливо потвърждение от страна на Дания, че разрешението може да бъде отменено, и впоследствие прие Решение за изпълнение 2012/814/ЕС, с което заличи разрешението, предоставено в член 1 от Решение 90/184/Евратом, ЕИО. Ако Комисията беше получила точна информация, това разрешение нямаше да бъде заличено.
                  
               
                     (4)
                  
                  
                     В писмото си от 30 април 2018 г. Дания заяви, че разрешението, предоставено в Решение 90/184/Евратом, ЕИО, е било отменено вследствие на недоразумение. В Решение за изпълнение 2012/814/ЕС, Евратом неправилно се посочва, че Дания е облагала с данък трансакциите, посочени в точка 2 от част Б на приложение X към Директива 2006/112/ЕО, и че поради това разрешението, предоставено с Решение 90/184/Евратом, ЕИО, следва да бъде отменено. Дания обаче потвърди, че никога не е облагала с данък доставката на услуги от автори, художници и изпълнители и че тези доставки принадлежат към трансакциите, посочени в точка 2 от част Б на приложение X към Директива 2006/112/ЕО, които държавите членки могат да продължат да освобождават от данък. Като се има предвид, че основанието за отмяна на разрешението в действителност никога не е съществувало, Дания отправя искане към Комисията да възобнови разрешението, предоставено в Решение 90/184/Евратом, ЕИО.
                  
               
                     (5)
                  
                  
                     Въз основа на анализ на документите, представени от Дания през 2012 г., и въз основа на информацията, предоставена от Дания през 2018 г., Комисията счита, че разрешението следва да бъде възстановено, за да се коригират условията на Решение 90/184/Евратом, ЕИО, както и че разрешението следва да се прилага от посочената дата.
                  
               
                     (6)
                  
                  
                     От съображения за прозрачност и правна сигурност е целесъобразно прилагането на разрешението да бъде ограничено във времето.
                  
               
                     (7)
                  
                  
                     Поради това Решение 90/184/Евратом, EИО следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В Решение 90/184/Евратом, ЕИО се вмъква следният член 2а:
            
               
                  „Член 2а
                  За целите на изчисляването на базата за собствените ресурси от ДДС от 20 декември 2012 г. до 31 декември 2022 г. на Дания се разрешава да не взема предвид трансакциите, посочени в точка 2 от част Б на приложение X към Директива 2006/112/ЕО на Съвета (*1), доколкото те се прилагат за услугите, доставяни от автори, художници и изпълнители.
               
            
         
         
            Член 2
            Адресат на настоящото решение е Кралство Дания.
         
         
            Съставено в Брюксел на 30 ноември 2018 година.
            
               
                  За Комисията
               
               Günther OETTINGER
               
                  Член на Комисията
               
            
         
         
            (1)  ОВ L 155, 7.6.1989 г., стр. 9.
         
            (2)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).
         
            (3)  Решение 90/184/Евратом, ЕИО на Комисията от 23 март 1990 г. за разрешаване на Дания да не отчита някои категории трансакции и да използва някои приблизителни разчети при изчисляването на базата за собствените ресурси от ДДС (ОВ L 99, 19.4.1990 г., стр. 37).
         
            (4)  Решение за изпълнение на Комисията 2012/814/ЕС, Евратом от 19 декември 2012 г. за изменение на Решение 90/184/Евратом, ЕИО за разрешаване на Дания да не отчита някои категории трансакции и да използва някои приблизителни разчети при изчисляването на базата за собствените ресурси от ДДС (ОВ L 352, 21.12.2012 г., стр. 56).